РЕШЕНИЕ НА КОМИСИЯТА
от 22 октомври 2009 година
за изменение на Решение 2009/379/ЕО за определяне на сумите, предоставяни на ЕЗФРСР съгласно регламенти (ЕО) № 1782/2003, (ЕО) № 378/2007, (ЕО) № 479/2008 и (ЕО) № 73/2009 на Съвета, и на сумите, предоставяни за разходи на ЕФГЗ
(2009/781/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 година относно финансирането на Общата селскостопанска политика (1) и по-специално член 12, параграфи 2 и 3 от него,
като има предвид, че:
(1)
Решение 2009/379/ЕО на Комисията (2) определя сумите, които съгласно член 10, параграф 2 и член 143г от Регламент (ЕО) № 1782/2003 на Съвета (3), член 4, параграф 1 от Регламент (ЕО) № 378/2007 на Съвета (4), член 190а от Регламент (ЕО) № 1234/2007 на Съвета (5) и член 9, параграф 1, член 10, параграф 3, членове 134 и 135 от Регламент (ЕО) № 73/2009 на Съвета (6), се предоставят на Европейския земеделски фонд за развитие на селските райони (ЕЗФРСР), както и сумите, предоставяни за разходи на Европейския фонд за гарантиране на земеделието (ЕФГЗ).
(2)
Член 136 от Регламент (ЕО) № 73/2009 разрешава на държавите-членки да прехвърлят на ЕЗФРСР, считано от финансовата 2011 година, сума, изчислявана съобразно член 69, параграф 7 от Регламент (ЕО) № 73/2009, вместо да вземат предвид член 69, параграф 6, буква а) от същия регламент.
(3)
Сумите, с които се разполага за прехвърляне, са изчислени и определени в приложение III към Регламент (ЕО) № 639/2009 на Комисията от 22 юли 2009 година за определяне на подробни правила за прилагането на Регламент (ЕО) № 73/2009 на Съвета относно специфичното подпомагане (7).
(4)
Германия и Швеция решиха да се възползват от член 136 от Регламент (ЕО) № 73/2009.
(5)
Решение 2008/788/ЕО на Комисията от 3 октомври 2008 г. за определяне на нетните суми, получени в резултат на прилагането на доброволната модулация в Португалия за календарните години от 2009 до 2012 (8) бе отменено и заменено от Решение 2009/780/ЕО на Комисията (9), за да се вземе предвид решението на Португалия да не прилага доброволна модулация за календарната 2009 година.
(6)
Поради това Решение 2009/379/ЕО следва да бъде съответно изменено,
РЕШИ:
Член единствен
Приложението към Решение 2009/379/ЕО се заменя с текста, съдържащ се в приложението към настоящото решение.
Съставено в Брюксел на 22 октомври 2009 година.